– Рәшит ағай исемендәге хикәйәләр конкурсында жюри ағзаһы булараҡ икеһендә лә ҡатнашырға тура килде. Әйтәһе лә түгел, жанрҙы популярлаштырыуҙа, яңы исемдәр асыуҙа һәм әҙәбиәтебеҙгә ҡыҙыҡһыныу, һөйөү уятыуҙа «Йәшлек» ҙур эш башҡара, – тине республикабыҙҙың төп әҙәби журналы «Ағиҙел»дең баш мөхәррире Әмир Әминев. – Шул күҙгә ташланды, быйылғыһының дөйөм кимәле юғары. Кинәнеп уҡыған хикәйәләр булды. Профессиональ яҙыусылар менән башлап ҡәләм тотоусылар кимәле бик айырыла. Шуға, бәлки, улар араһында айырым үткәрергә лә кәрәк булғандыр.